dh-unibe/image-text_koenigsfelden-charters-post-1500 huggingface dataset:
Allen, die disen brief sehent odˀ hoͤrent lesen, ✳ kuͦnd und vˀgich ich, Heinrich Pfister, hofmeistˀ ze Kûngsveld,
daz ich vor dem selben kloster Kûngsfeld offelich ze gericht sassz in namē und anstat der erwirdigē,
geistlichē froͧwē, der eptissin ze Kuͤngsfeldē. da fùr mich kamen an offem und vˀbannē gericht die
bescheidn̄ Gred Meigerin und Snelman, ir elichˀ man un̄ vogt, an einē teil ✳ und Claus Meigˀ und Hans
Meiger un̄ Anna Meigerin un̄ Gery Meigerin an dem andern teil. ✳ und offnat₎ die vorgenāt beide
teil mit ira vogt und fùrsprechē, daz sy hattent stoͤss un̄ anspraͤch gehebt von irs vetterlichē erbes
wegen. ✳ derselben stoͤss un̄ ansprach sy gentzlich und einhelklich komē ùf die bescheidē Peter Elfingˀ
von Lùppfen un̄ Welthy Bùrgis ze Scherntz, gesessen ze Windisch, un̄ ùf Wernhˀ Spaͧten ze Scherntz
un̄ Heiny Reig von Scher̄tz un̄ Heiny Habrer von Habsburg un̄ Werny Reig von Byra. dieselbē
och dar umb ùssproͤchen, also daz die vorgen̄ Claus Meiger un̄ Hans Meiger un̄ ira swestˀ soͤltent
geben der egenant̄ Gred Meigerin un̄ Hans Snelmā, ir elichˀ man, fur all ir ansprach, so sy von
des egen̄̄ erbteils wegen un̄ umb all ansprach, so sy untz ùf disen hutigen tag als diser brief
geben ist, gehept hettent, ✳ fuͤnfzig pfuͦnt pfening un̄ die matten, die man nempt Winkelmattē,
gelegen ze Scherntz, un̄ des selben geltz un̄ der mattē wurdent die vorgen̄̄ Gred Meigˀin un̄ Hans
Snelmā gar und gentzlich gericht un̄ bezalt, un̄ sullent och die obegenant̄ Claus Meigˀ un̄ sin
geswistˀgit ein weissery haben von der vorgen̄̄ Winkelmattē ùf ir matten, die man nempt Akˀmattē.
und wenn die egen̄̄ Gred Meigerin un̄ ir erben die vorgen̄̄ Winkelmattē vˀkoͧffen woltent, so sullēt
sy die vorbieten dem obgenant̄ Claus Meiger un̄ sin geswitˀgit. und dis alles beschach vor
gericht als urteil un̄ recht gab, also daz es billich kraft un̄ macht haben suͤlle nù un̄ hienach.
und warent hie by angericht Welthy Mosshein, burgˀ ze Brugg, Heinsly Im Hof von Byra, Ruͤdy
Cristin von Scherntz, Uly Meigˀ von Byra, Heinsly Zimˀman von Scherntz, Uͤly uf der Fluͤ von
Byraloͧff un̄ andˀ vil. mit urkund dis briefs wenne dis alles vor mir, dem obgenant̄
richtˀ, vorgericht beschehē ist und ein brief dar umb ereilt wart, so hab ich min eigin
insigel von gerichtes wegen offelich gehenkt an disen brief, ander geben wart an dem
nechsten zinstag vor dem meytag, do man zalt von gots geburt tusent druhūdtˀ nūtzig un̄ ein jar. ✳
Staatsarchiv
AARGAU
zuͦ
wist
die
Schaͤrtz
abkoùff eins erbs l lib̄
Scherntz iij
Winckelmatten ✳
Konigsf. 418
✳ K ✳
✳ D ✳ 78 ✳